Diari Oficial de la Generalitat Valenciana


Sumari del DOGV 4517, del 09-06-2003 (2003/6322)

RESOLUCIÓ de 23 de maig de 2003, de la Universitat d'Alacant, per la qual es convoca un curs selectiu de promoció interna per a l'accés a l'escala d'analista programador d'aquesta.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   4517

Data del DOGV
:   09-06-2003

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2003/6322


Data del document
:   23-05-2003

Organisme emissor
:   Universitat d'Alacant

Tipus de document
:   Resolució

Descriptors 

:   * universitat
    * concurs administratiu
    * professió de la informàtica

RESOLUCIÓ de 23 de maig de 2003, de la Universitat d'Alacant, per la qual es convoca un curs selectiu de promoció interna per a l'accés a l'escala d'analista programador d'aquesta. [2003/X6322]
  
Segons el que disposen l'art. 37 i la disposició addicional quarta del Decret 33/1999, del Govern valencià, que aprova el Reglament de selecció, provisió de llocs de treball i carrera administrativa del personal comprès en l'àmbit d'aplicació de la Llei de la Funció Pública Valenciana, d'acord amb les competències que hi confereix l'art. 18 de la Llei de Reforma Universitària, i 176 i següents de l'Estatut d'aquesta Universitat, aquesta Universitat convoca un curs selectiu de promoció interna per a l'accés a l'escala d'analista programador per a ocupar llocs d'administració especial en aquesta Universitat, d'acord amb les bases següents:
  
1. Condicions de les persones aspirants
  
1.1. Per a ser admesos a la realització de les proves selectives, a més dels requisits ja acreditats en nomenaments anteriors, caldrà reunir els següents:
  
1.1.1. Tenir el títol de diplomat, arquitecte tècnic, enginyer tècnic o equivalent o estar en condició d'obtenir-lo abans que acabe el termini de presentació de sol·licituds.
  
1.1.2. Ser funcionaris de carrera, pertànyer a cossos o escales del grup C amb una antiguitat mínima de 2 anys en el grup, estar prestant serveis i ocupar, amb destinació definitiva, llocs de treball d'administració especial del sector d'informàtica classificats com a B/C en aquesta Universitat.
  
1.2. Les condicions a què es refereix l'apartat anterior caldrà reunir-les en el moment de finalització del termini de presentació d'instàncies i tenir-les durant tot el procés selectiu fins al moment de la presa de possessió.
  
2. Contingut i calendari del curs selectiu
  
2.1. El curs selectiu tindrà una durada de 90 hores, encara que es podrà ampliar amb accions complementàries que oportunament es descriuran. La durada no serà superior a les 5 hores.
  
Els programes i les matèries que integren el curs selectiu figuren en l'annex d'aquesta convocatòria.
  
El curs comença a partir del dia 1 de juliol de 2003.
  
3. Sistema de valoració del curs selectiu
  
3.1. El sistema de valoració de les persones aspirants consistirà en:
  
a) La realització d'un qüestionari de caràcter eliminatori amb quatre respostes alternatives en cada pregunta, de les quals només una serà la correcta, en què caldrà respondre preguntes relacionades amb la totalitat de la matèria continguda en el curs.
  
Es valorarà de 0 a 10 punts. Per a superar aquest exercici caldrà arribar a la puntuació que determine el tribunal.
  
El tribunal farà públic el resultat de l'avaluació en el tauler d'anuncis i en la pàgina web de la Universitat, i emplaçarà els aspirants que l'hagen superada perquè en el termini de 10 dies naturals presenten al tribunal, a través del Registre General de la Universitat, el treball a què es refereix l'apartat següent.
  
b) L'elaboració d'un treball, que hauran d'escollir entre els que propose el tribunal durant el curs i que hauran de presentar en el termini consignat anteriorment. El tribunal, després que haja acabat el termini, convocarà els aspirants perquè l'exposen públicament. Durant l'exposició pública el tribunal podrà sol·licitar ampliacions, fer preguntes i demanar comentaris.
  
Es valorarà de 0 a 10 punts. Per a superar-lo serà necessari obtenir almenys 3 punts.
  
El tribunal establirà prèviament les línies fonamentals sota les quals valorarà el treball i l'exposició; entre aquestes línies figuraran la fonamentació teòrica, la profunditat, la coherència i l'organització del treball en qüestió.
  
3.2. Perquè el curs selectiu siga avaluat, caldrà que l'aspirant supere les dues proves per separat. La puntuació total vindrà donada per la mitjana de les dues, que haurà d'igualar o superar els 5 punts perquè l'aspirant siga declarat apte.
  
3.3. Per a ser avaluat, caldrà haver assistit prèviament al 70% de les hores lectives, sumant les del curs i les de les accions complementàries.
  
4. Sol·licituds
  
4.1. Els qui vulguen prendre part en aquestes proves selectives hauran de fer-ho constar en una instància que els serà facilitada gratuïtament en el Registre General de la Universitat.
  
4.2. Les sol·licituds hauran d'estar dirigides al Servei de Selecció i Formació de la Universitat d'Alacant. El termini de presentació de les sol·licituds serà de 20 dies hàbils, comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana. Cal presentar-les en el Registre General o en els registres auxiliars de la Universitat. Les sol·licituds podran ser presentades de les maneres que estableix l'article 38.4 de la Llei 30/1992, de 26 de novembre. El Servei de Selecció i Formació sol·licitarà al Servei de Gestió de Personal un certificat que acredite que els aspirants compleixen els requisits que exigeix la base 1.1.2.
  
4.3. Si els aspirants volen fer els exercicis del procés selectiu en valencià, com consta en la base 3.1 a), hauran de fer-ho constar en el quadre A) de l'epígraf ?Dades que cal consignar segons les bases de la convocatòria- de la sol·licitud. Si no ho fan així, s'entendrà que opten per fer els exercicis en castellà.
  
5. Admissió de les persones aspirants
  
5.1. En acabar el termini de presentació d'instàncies, després d'haver estat verificat el compliment dels requisits de participació assenyalats en la base 1.1.2, el gerent dictarà una resolució que contindrà la relació provisional d'admesos i exclosos a la realització del curs selectiu. En aquesta resolució caldrà fer constar els cognoms, el nom i el DNI de totes les persones aspirants.
  
5.2. Els aspirants exclosos podran, en un termini de 10 dies hàbils, comptadors a partir de l'endemà de la publicació de la llista provisional d'admesos i exclosos, d'acord amb el que estableix l'art. 71 de la Llei de règim jurídic de les administracions públiques i del procediment administratiu comú, per a poder resoldre el defecte que n'haja motivat l'exclusió o fer-hi les al·legacions que es consideren oportunes.
  
5.3. Quan acabe el termini i hagen estat resolts els defectes, si n'hi haguera, i vistes les al·legacions que corresponguen, es dictarà una resolució que contindrà la relació definitiva d'admesos i exclosos.
  
6. Publicitat dels resultats
  
6.1. Després d'haver acabat el curs i haver avaluat i qualificat el treball detallat en la base 3.1 b) de la convocatòria, el tribunal farà pública, en el tauler d'anuncis de l'edifici de Rectorat i Serveis Generals i en la pàgina web indicada en la base 9, la llista de les persones aspirants que hagen superat el curs selectiu amb la qualificació d'apte. Hi haurà un termini de reclamacions de 10 dies hàbils.
  
6.2. Després que haja acabat el termini de reclamacions, es publicarà la relació definitiva d'aspirants que hagen superat el curs selectiu, els quals seran proposats per a ser nomenats com a funcionaris de carrera de l'escala d'analista programador de la Universitat d'Alacant.
  
6.3. En el termini de 20 dies hàbils, comptadors des de l'endemà del dia que es publique la relació definitiva, les persones aspirants proposades hauran de presentar en el Servei de Gestió de Personal una fotocòpia compulsada del títol acadèmic exigible segons aquesta convocatòria.
  
6.4. La no-presentació de la documentació, dins del termini indicat, o la falsedat de documents donaran lloc a la invalidesa de les actuacions de l'aspirant i, respecte d'aquest, la nul·litat subsegüent dels actes del tribunal, sens perjudici de les responsabilitats en què l'aspirant haguera pogut incórrer.
  
El president del tribunal enviarà còpia certificada de la relació definitiva d'aprovats al rector de la Universitat, en la qual proposarà el nomenament dels aspirants com a funcionaris de carrera. El nomenament d'aquests com a funcionaris es farà per resolució d'aquest òrgan, que serà publicada en el Diari Oficial de la Generalitat Valenciana.
  
6.6. La presa de possessió es farà en el termini d'un mes, comptador des de la data de publicació del seu nomenament en el Diari Oficial de la Generalitat Valenciana, en el mateix lloc de treball que venien ocupant.
  
7. Tribunal
  
7.1. Els membres del tribunal i els seus assessors estaran subjectes, en règim i funcionament, al que estableixen l'article 22 i següents de la Llei 30/1992, de règim jurídic de les administracions públiques i del procediment administratiu comú, a les causes generals d'abstenció i recusació contingudes en aquesta Llei i al que preveu l'article 8 del Decret 33/1999, de 9 de març, del Govern valencià, que aprova el Reglament de selecció, provisió de llocs de treball i carrera administrativa del personal comprès en l'àmbit d'aplicació de la Llei de la funció pública valenciana.
  
Els membres del tribunal hauran de reunir, a més, els requisits previstos per l'article 13.4 del vigent text refós de la Llei de la funció pública valenciana.
  
7.2. Amb anterioritat a la iniciació del curs selectiu, si s'escau, es publicarà una resolució amb el nomenament de nous membres del tribunal en substitució dels que n'hagueren perdut la condició.
  
7.3. Amb la prèvia convocatòria del president, es constituirà el tribunal, amb l'assistència del president i el secretari i la meitat, almenys, dels membres titulars o suplents.
  
7.4. Durant el procés selectiu, el tribunal resoldrà tots els dubtes que pogueren sorgir en l'aplicació d'aquestes normes, i també tot el que calga fer en els casos no previstos.
  
7.5. El tribunal podrà disposar la incorporació als seus treballs d'assessors especialistes per a les proves corresponents dels exercicis que consideren pertinents; la tasca d'aquests assessors estarà limitada a prestar la seua col·laboració en les respectives especialitats tècniques. La designació d'aquests assessors haurà de ser comunicada al rector de la Universitat.
  
7.6. El tribunal qualificador adoptarà les mesures necessàries, en els casos que calga, perquè els aspirants amb minusvalidesa tinguen condicions similars a la resta de participants per a la realització dels exercicis. En aquest sentit, caldrà establir les adaptacions possibles en temps i forma per a les persones amb minusvalideses que ho sol·liciten.
  
7.7. Pel que fa a comunicacions i altres incidències, el tribunal tindrà la seu en el Servei de Selecció i Formació de la Universitat, en el campus de Sant Vicent del Raspeig, telèfon 408 55 08 21.
  
7.8. El tribunal s'haurà d'ajustar a la composició següent:
  
Tribunal titular:
  
President: el rector de la Universitat d'Alacant o persona en qui delegue.
  
Dos representants de l'administració, un dels quals farà de secretari, i l'altre, de vocal.
  
Dos representants de les organitzacions sindicals representatives en la Universitat d'Alacant, que faran de vocals.
  
Tribunal suplent:
  
Amb la mateixa composició.
  
8. Consultes de la pàgina web
  
Aquesta convocatòria i els actes que se'n deriven que requerisquen ser publicats podran ser consultats en el web de la Universitat d'Alacant, en l'adreça: http://www.ua.es/va/servicios/seleccion\_ formacion/index.html#oferta\_plazas.
  
9. Norma final
  
Contra la convocatòria, les seues bases i tots els actes administratius que se'n deriven, els quals esgoten la via administrativa, hom pot interposar recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana en el termini de dos mesos, comptadors a partir de l'endemà de la publicació, d'acord amb el que estableixen l'article 109 de la Llei 30/1992, de 26 de novembre, de règim jurídic de les administracions públiques i del procediment administratiu comú, l'article 22 de la Llei Orgànica 11/1983, de 25 d'agost, de reforma universitària, i l'article 46 de la Llei 29/1998, de 13 de juliol, reguladora de la jurisdicció contenciosa administrativa.
  
Prèviament, hom podrà interposar, en el termini d'un mes, comptador a partir de l'endemà de la publicació d'aquesta convocatòria, recurs potestatiu de reposició davant el rector, d'acord amb el que disposa l'article 116 de la Llei 30/1992, de 26 de novembre, de règim jurídic de les administracions públiques i del procediment administratiu comú, redactat d'acord amb la Llei 4/1999, de 13 de gener. Tot això, sens perjudici que s'utilitze qualsevol altra via que es considere oportuna.
  
Davant les actuacions del tribunal, hom podrà interposar un recurs d'alçada, previst per l'article 114 de la Llei 30/1992, de 26 de novembre, de règim jurídic de les administracions públiques i del procediment administratiu comú, redactat d'acord amb la Llei 4/1999, de 13 de gener, en el termini d'un mes, comptador des de l'endemà de les publicacions o notificacions.
  
El recurs podrà ser interposat davant l'òrgan que haja dictat l'acte que s'impugna o davant el rector com a òrgan competent per a resoldre'l.
  
Alacant, 23 de maig de 2003.- El gerent: Rafael Carrillo Paños.
  
ANNEX I
  
Continguts que es desenvoluparan en el curs
  
C.1. Mòdul: Metodologia del Treball: 15 hores
  
C.2. Mòdul: Organització: 15 hores
  
C.3. Mòdul: Qualitat i Avaluació Institucional: 10 hores
  
E.1. Mòdul: Sistemes Operatius: 10 hores
  
E.2. Mòdul: Seguretat: 10 hores
  
E.3. Mòdul: Comunicacions i Xarxes: 5 hores
  
E.4. Mòdul: Programació: 10 hores
  
E.5. Mòdul: Bases de Dades: 5 hores
  
E.6. Mòdul: Aplicacions de Gestió de la Universitat d'Alacant: 10 hores